Royal Ballet, înapoi pe scenă. În ce condiții speciale s-a desfășurat spectacolul din Londra.
După șapte luni, Royal Ballet s-a întors pe scenă, dar totul a fost diferit față de cum era până acum. Balerinii au ținut cont de distanțarea socială pe scenă. Publicul a fost prezent în auditoriu, dar spectacolul a putut fi urmărit și live, pe internet.
Pentru prima dată în șapte luni, The Royal Opera House a găzduit un nou spectacol, doar că acesta nu a fost unul obișnuit. Astfel, publicul din auditoriu a numărat doar 400 de spectatori. În mod normal, auditoriul în care s-a desfășurat spectacolul are o capacitate de 2.200 de locuri, însă de această dată publicul a fost format din studenți, angajați ai National Health Service (NHS), sistemul de asistență medicală de stat în Regatul Unit, și Oliver Dowden, secretarul culturii. De asemenea, spectacolul a fost transmis și prin live streaming. Pe scenă, balerinii nu s-au putut atinge, iar aceștia sunt testați pentru COVID-19 chiar și de două ori pe săptămână. La fel ca toate celelalte insitituții din artă, The Royal Opera House a avut de suferit din punct de vedere financiar în timpul carantinei.